钦定古今图书集成/明伦汇编/官常典/第555卷 > 公孙邃
## 钦定古今图书集成/明伦汇编/官常典/第555卷 > 公孙邃

按《魏书公孙表传》：表次子轨，轨子邃，字文庆，初为选
部吏，以积勤稍迁南部长，敷奏有称，迁南部尚书，赐
爵范阳侯，加左将军。高祖诏邃与内都幢将上谷公
张儵率众讨萧赜舞阴戍。后高祖与文明太后引见
王公以下，高祖曰：“‘比年方割畿内及京城三部，于百
姓颇有益否’？邃对曰：‘先者人民离散，主司猥多，至于
督察，实难齐整。自方割以来，众赋易办，实有大益’。”太
后曰：“诸人多言无益卿言可谓识治机矣。”诏醴阳被
掠之兵，有得还者，赐绢二十疋。邃奏为贵贱等级，高
祖称善。依例降侯启为襄平伯。出为使持节、安东将
军、青州刺史。以邃在公遗迹可纪，下诏褒述，加镇东将军，领东夷校尉，刺史如故。太和十九年，卒于官。高
祖在邺宫，为之举哀。时百度唯新青州佐吏疑为所
服。诏曰：“今古时殊，礼或隆杀。专古也，理与今违；专今
也，大乖曩义。当斟酌两途，商量得失，吏民之情，亦不
可苟顺也。主簿近代相承服斩，过葬便除，可如故事。
自馀无服，大成寥落。可准诸境内之民，为斋衰三月。”